b'\n_START_ARTICLE_\nNiko Belopavlovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo okupaciji Kraljevine Jugoslavije se je pridru\xc5\xbeil narodnoosvobodilni borbi. Deloval je predvsem v Skoju, v okviru katerega je bil sekretar in predsednik okro\xc5\xbenega komiteja za Belo krajino in organizacijski sekretar pokrajinskega komiteja Skoja za Slovenijo ter organizator \xc5\xa1portnih aktivnosti na osvobojenem ozemlju. Med 1. in 3. oktobrom 1943 je bil kot delegat okro\xc5\xbeja Bela krajina udele\xc5\xbeenec Zbora odposlancev slovenskega naroda v Ko\xc4\x8devju._NEWLINE_Po osvoboditvi je bil od 1947-1952 v Beogradu, kjer je 1949 kon\xc4\x8dal vi\xc5\xa1jo politi\xc4\x8dno \xc5\xa1olo Djuro Djakovi\xc4\x87 in bil in\xc5\xa1truktor Zdru\xc5\xbeene zveze protifa\xc5\xa1isti\xc4\x8dne mladine Jugoslavije. Po vrnitvi v Slovenijo je opravljal vrsto pomembnih politi\xc4\x8dnih funkcij v Mariboru, \xc4\x8crnomlju, Novem mestu in Ljubljani. Ve\xc4\x8d mandatov je bil poslanec Skup\xc5\xa1\xc4\x8dine Socialisti\xc4\x8dne republike Slovenije in Zvezne skup\xc5\xa1\xc4\x8dine SFRJ in \xc4\x8dlan centralnega komiteja Komunisti\xc4\x8dne partije Slovenije ter v letih 1966\xe2\x88\x921978 direktor \xc4\x8casopisno grafi\xc4\x8dnega podjetja Delo._NEWLINE_V vseh krajih slu\xc5\xbebovanja je bil aktiven na podro\xc4\x8dju telesne kulture in med ustanovitelji zadruge Elan v Begunjah na Goernjskem, ki se je pozneje razvila v tovarno \xc5\xa1portne oreme Elan. V letih 1963\xe2\x88\x921986 je bil predsednik komiteja Planica in zaslu\xc5\xbeen za razmah smu\xc4\x8darskih poletov, ve\xc4\x8d kot desetletje pa je bil tudi predsednik Smu\xc4\x8darske zveze Slovenije. Za udele\xc5\xbebo v NOB je prejel partizansko spomenico, leta 1972 pa za razvoj smu\xc4\x8danja Bloudkovo priznanje.'